BASES REGULADORES I CONVOCATÒRIA QUE HAN DE REGIR EN LA CONCESSIÓ DE LES SUBVENCIONS DESTINADES A PERSONES TREBALLADORES AUTÒNOMES I MICROEMPRESES UBICADES AL MUNICIPI  DEL MONTMELL DEL PENEDÈS AFECTADES PER LA CRISI SANITÀRIA PROVOCADA PEL CORONAVIRUS COVID-19.


Article 1. OBJECTE
L’objecte de les presents bases reguladores i convocatòria és definir el conjunt de condicions i el procediment de concessió de les subvencions per part de l’Ajuntament del Montmell  a les persones treballadores autònomes i petites empreses de fins a 10 treballadors/es amb seu al municipi que s’hagin vist afectades per la crisi sanitària ocasionada per la Covid-19.

La finalitat d’aquestes subvencions és donar suport a les persones autònomes, establiments de restauració i petites empreses de fins a 10 treballadors/es del municipi que hagin hagut de suspendre la seva activitat econòmica a conseqüència de la situació generada per la Covid-19, i que continuen fent front a les despeses ordinàries derivades del funcionament dels seus negocis.

Article 2. BENEFICIARIS/ÀRIES I REQUISITS
Podran ser beneficiàries d’aquestes subvencions les persones treballadores autònomes i les petites empreses de fins a 10 treballadors/es del municipi que s’hagin vist afectades per la crisi sanitària ocasionada per la Covid-19, d’acord amb els següents requisits:

En el cas de les persones treballadores autònomes, estar donades d’alta al Règim Especial de Treballadors Autònoms (RETA) o Mutualitat de Previsió Social corresponent amb anterioritat a l’1 de gener de 2020.

En el cas de les petites empreses de fins a 10 treballadors/es, estar legalment constituïdes abans de l’1 de gener de 2020.

En el cas de les persones treballadores autònomes, no simultaniejar l’activitat empresarial i/o professional amb qualsevol altra activitat per compte d’altre.

Disposar de tots els permisos exigibles relatius a l’activitat econòmica que es desenvolupa.

Tenir un màxim de 10 treballadors/es contractats/des abans de la declaració de l’estat d’alarma,és a dir, del 14 de març de 2020.

En el cas de les persones treballadores autònomes, estar empadronades al municipi del Montmell.

En el cas de les petites empreses de fins a 10 treballadors/es, tenir el centre de treball i/o el domicili fiscal al municipi del Montmell.

Haver hagut de suspendre l’activitat econòmica com a conseqüència de l’aplicació del Reial decret 463/2020, del 14 de març, pel qual es declara l’estat d’alarma per a la gestió de la situació de crisi sanitària ocasionada per la Covid-19, i les normes concordants. 

No estar afectat/da per cap de les prohibicions contingudes a l’article 13 de la Llei 38/2003, del 17 de novembre, general de subvencions.
No ser deutor/a per cap concepte davant de la Tresoreria General de la Seguretat Social (TGSS), l’Agència Estatal d’Administració Tributària (AEAT), l’Agència Tributària de Catalunya (ATC), i l’Ajuntament del Montmell; o bé disposar de la corresponent resolució de pròrroga, ajornament, moratòria o qualsevol altra condició especial. Aquest requisit s’haurà de complir al llarg de tot el procediment.
No haver estat sancionat/da, amb resolució ferma, per la comissió d’una infracció greu o molt greu en matèria laboral en el darrer any.
No haver estat sancionat/da, amb resolució ferma, amb la pèrdua de la possibilitat d’obtenir subvencions.
Article 3. CRÈDITS PRESSUPOSTARIS
3.1. La concessió d’aquestes subvencions té caràcter condicionat a l’existència de crèdit adequat i suficient en l’exercici pressupostari en què s’efectua la despesa que suposa el seu pagament.
3.2. La quantia total màxima de les subvencions objecte de les presents bases reguladores i convocatòria és de 4.000,00 euros. La despesa anirà amb càrrec a l’aplicació pressupostària 430/47900 del pressupost vigent de l’Ajuntament del Montmell.
Article 4. PROCEDIMENT DE CONCESSIÓ I CRITERIS DE VALORACIÓ
4.1. El procediment per a la concessió d’aquestes subvencions és la concurrència competitiva, mitjançant el qual l’atorgament es realitza comparant les sol·licituds presentades, a fi d’establir una prelació entre aquestes d’acord amb els criteris de valoració prèviament fixats a les bases reguladores i convocatòria.
[bookmark: _GoBack]4.2. Els criteris de valoració per accedir a aquestes subvencions consisteixen en el compliment per part del/la sol·licitant dels requisits que estableixen les presents bases reguladores i convocatòria.
4.3. El criteri de repartiment consistirà en la classificació de les sol·licituds presentades en funció de l’estricte ordre de presentació al Registre d’entrada de l’Ajuntament. La relació de sol·licituds resultant determinarà la prelació d’aquestes pel que fa a la concessió de les subvencions fins a esgotar els crèdits disponibles.
4.4. Les sol·licituds presentades s’examinaran conjuntament, en un únic procediment, i es resoldrà en un mateix acte administratiu.
4.5. En tot el procediment es respectaran els principis de publicitat, transparència, concurrència, igualtat i no discriminació.
Article 5. QUANTIA INDIVIDUALITZADA DE LA SUBVENCIÓ
La quantia individualitzada de la subvenció a atorgar serà la resultant de l’aplicació dels criteris següents:
5.1. Persona treballadora autònoma o petita empresa de fins a 10 treballadors/es amb seu al municipi que hagi hagut de suspendre la seva activitat econòmica com a conseqüència de la crisi sanitària ocasionada per la Covid-19.
Import: 250€

Article 6. SOL·LICITUD I TERMINIS
6.1. Les sol·licituds s’han de formular d’acord amb el model normalitzat i d’acompanyar dels documents següents:
Còpia de la documentació acreditativa de la identitat de la persona física o jurídica sol·licitant: NIF, NIE o CIF.
En el cas de les persones treballadores autònomes, certificat d’alta al Règim Especial de Treballadors Autònoms (RETA) o Mutualitat de Previsió Social corresponent.
En el cas de les petites empreses de fins a 10 treballadors/es, còpia de l’escriptura o document de constitució.
Certificat actualitzat de la situació censal que indiqui l’activitat econòmica, la data d’alta, el domicili fiscal i, si escau, la localització del centre de treball.
Si escau, còpies de la Relació Nominal de Treballadors (RNT) i del Rebut de Liquidació de Cotitzacions (RLC) relatius a la Seguretat Social dels treballadors/es contractats/des corresponents al mes de març de 2020 (antics TC1 i TC2).
Declaració responsable segons el model normalitzat conforme el/la sol·licitant acrediti:
Que és coneixedor/a de les bases reguladores i convocatòria de les subvencions a les persones treballadores autònomes i petites empreses de fins a 10 treballadors/es amb seu al municipi que s’hagin vist afectades per la crisi sanitària ocasionada per la Covid-19.
Que totes les dades incorporades a la sol·licitud s’ajusten a la realitat i que queda assabentat/da que la inexactitud de les circumstàncies declarades podrà donar lloc a la denegació o revocació de la subvenció.
Que, ateses les bases reguladores i convocatòria de les subvencions a les persones treballadores autònomes i petites empreses de fins a 10 treballadors/es amb seu al municipi que s’hagin vist afectades per la crisi sanitària ocasionada per la Covid-19, reuneix els requisits per ser beneficiari/ària.
Document on constin les dades bancàries del/la sol·licitant (número de compte corrent i titularitat) degudament validat per l’entitat bancària.
6.2. En el supòsit que els documents exigits ja estiguin en poder de l’Ajuntament, el/la sol·licitant, sempre que no hagin transcorregut més de cinc anys des de la finalització del procediment al qual corresponguin, podrà fer ús del seu dret a no presentar-los, fent constar la data i l’òrgan o dependència en què es van presentar o emetre.
6.3. En cas que la persona sol·licitant no aporti tota la documentació o no compleixi els requisits establerts, se li requerirà perquè en el termini de 10 dies hàbils esmeni el defecte o adjunti els documents perceptius. Si no ho fa, s’entendrà que desisteix de la seva sol·licitud, prèvia resolució dictada a l’efecte per la Junta de Govern Local.
6.4. Les sol·licituds s’han de presentar de forma electrònica al Registre d’entrada de l’Ajuntament, en el termini de 20 dies hàbils a comptar des de l’endemà de la publicació de l’extracte de la convocatòria al Butlletí Oficial de la Província de Tarragona (BOPT).

Article 7. ÒRGANS COMPETENTS PER A L’ORDENACIÓ, LA INSTRUCCIÓ I LA RESOLUCIÓ DEL PROCEDIMENT
7.1. L’òrgan competent per a l’ordenació i la instrucció de l’expedient és la Regidora d’Ocupació.
7.2. L’òrgan competent per resoldre és la Junta de Govern Local.

Article 8. TERMINI DE RESOLUCIÓ I NOTIFICACIÓ
8.1. El termini màxim per resoldre i notificar la concessió d’aquestes subvencions és de tres mesos a comptar des de la data de finalització de presentació de sol·licituds.
8.2. La manca de resolució en el termini indicat tindrà efectes desestimatoris.
Article 9. MITJANS DE NOTIFICACIÓ I PUBLICACIÓ
Les notificacions es practicaran electrònicament a l’adreça que el/la sol·licitant faci constar a aquest efecte a la sol·licitud.
Article 10. ACCEPTACIÓ, JUSTIFICACIÓ I PAGAMENT
10.1. L’acceptació de la subvenció atorgada s’entendrà amb la formulació de la sol·licitud. A tal efecte, un cop notificada la resolució d’atorgament de la subvenció, si el/la beneficiari/ària no està interessat/da en percebre la subvenció concedida disposarà d’un termini de deu dies hàbils per manifestar de forma expressa la seva renúncia.
10.2. La subvenció s’entendrà justificada amb l’aportació de la documentació acreditativa de la concurrència dels requisits establerts per obtenir la condició de beneficiari/ària. No obstant això, es podrà requerir al beneficiari/ària la presentació de la documentació justificativa necessària als efectes del control financer.
10.3. El pagament de la subvenció concedida s’efectuarà en un únic termini, mitjançant transferència bancària al número de compte indicat pel beneficiari/ària a la sol·licitud, sense exigència de garanties, i un cop aprovada la resolució d’atorgament.
10.4. Aquestes subvencions estan subjectes a l’Impost de la Renda sobre les Persones Físiques (IRPF).
Article 11. OBLIGACIONS DELS/LES BENEFICIARIS/ÀRIES
11.1. Seran obligacions dels/les beneficiaris/àries d’aquestes subvencions les establertes a l’article 14 de la Llei 38/2003, del 17 de novembre, general de subvencions.
11.2. En especial, els/les beneficiaris/àries d’aquestes subvencions estaran obligats/des a:
Complir les condicions establertes a les presents bases reguladores i convocatòria.
Acreditar el compliment dels requisits que determinen la concessió d’aquestes subvencions.
Mantenir l’activitat empresarial i/o professional durant sis mesos, com a mínim, des de l’endemà de la publicació i/o notificació de la resolució d’atorgament.
Comunicar qualsevol alteració significativa que es produeixi amb posterioritat a l’atorgament de la subvenció.
Donar publicitat del caràcter públic de la subvenció percebuda en els termes i condicions
establerts a la Llei 19/2014, del 29 de desembre, de transparència, accés a la informació pública i bon govern.
Sotmetre’s a les actuacions de comprovació i de control financer que efectuï l’òrgan competent.
Article 12. ANUL·LACIÓ I REINTEGRAMENT
12.1. Són causes de nul·litat i anul·labilitat de la resolució de concessió les previstes als apartats 1 i 2 de l’article 36 de la Llei 38/2003, del 17 de novembre, general de subvencions. La declaració judicial o administrativa de nul·litat o anul·lació comportarà l’obligació de retornar les quantitats  percebudes.
12.2. També es procedirà al reintegrament, total o parcial, de les quantitats percebudes i l’exigència de l’interès de demora corresponent des del moment del pagament de la subvenció fins a la data en què s’acordi el reintegrament o la data en què el/la deutor/a ingressi el reintegrament si aquest és anterior en els casos previstos a l’apartat 1 de l’article 37 de la Llei 38/2003, del 17 de novembre, general de subvencions, i en el cas d’incompliment de les presents normes reguladores de la subvenció.
Article 13. COMPATIBILITAT AMB ALTRES SUBVENCIONS
13.1. Aquestes subvencions són compatibles amb qualsevol altra subvenció que pugui atorgar l’Ajuntament del Montmell  o qualsevol altre ens públic o privat, respectant els límits establerts a la Llei 38/2003, del 17 de novembre, general de subvencions.
13.2. En cap cas, l’import d’aquesta subvenció sumat al d’altres possibles ajuts, ingressos o recursos obtinguts per a la mateixa finalitat, procedents de qualsevol ens públic o privat, podrà superar la minva d’ingressos de l’activitat econòmica registrada com a conseqüència de la crisi sanitària ocasionada per la Covid-19.
Article 14. PROTECCIÓ DE DADES DE CARÀCTER PERSONAL
D’acord amb la normativa vigent de protecció de dades de caràcter personal, les dades de caràcter personal dels/les sol·licitants seran tractades amb la finalitat de gestionar i tramitar aquestes subvencions, segons els principis de seguretat i confidencialitat que la normativa citada estableix.
Article 15. PUBLICITAT
Les presents bases reguladores i convocatòria es registraran, d’acord amb l’article 20 de la Llei 38/2003, del 17 de novembre, general de subvencions, a la Base de Dades Nacional de Subvencions (BDNS). A través d’aquesta, es publicarà el seu extracte al Butlletí Oficial de la Província de Tarragona (BOPT).
Així mateix, es publicaran a la seu electrònica de l’Ajuntament del Montmell.
Article 16. FI A LA VIA ADMINISTRATIVA
L’acte de resolució de la subvenció esgota la via administrativa.
D’acord amb el que disposen els articles 123 i 124 de la Llei 39/2015, de l’1 d’octubre, del procediment administratiu comú de les Administracions Públiques, contra aquesta resolució, es podrà interposar recurs potestatiu de reposició davant la Junta de Govern Local d’aquest Ajuntament, en el termini d’un mes a comptar des de l’endemà de la recepció de la notificació; o bé directament recurs contenciós administratiu davant el Jutjat del contenciós – administratiu de Tarragona, en el termini de dos mesos, a comptar des de l’endemà de la recepció de la notificació, de conformitat amb l’article 46 de la Llei 29/1998, del 13 de juliol, de la jurisdicció contenciós -administrativa.
Article 17. RÈGIM JURÍDIC APLICABLE
En tot allò no previst expressament a les bases reguladores d’aquestes subvencions i a la present convocatòria, són d’aplicació la Llei 38/2003, del 17 de novembre, general de subvencions; el Reial decret 887/2006, del 21 de juliol, pel qual s’aprova el Reglament de la Llei 38/2003, del 17 de novembre,  general de subvencions; el Decret 179/1995, del 13 de juny, pel qual s’aprova el Reglament d’obres, activitats i serveis dels ens locals; la Llei 39/2015, de l’1 d’octubre, del procediment administratiu comú de les Administracions Publiques; la Llei 40/2015, de l’1 d’octubre, de règim jurídic del sector públic; la Llei 26/2010, del 3 d’agost, de règim jurídic i de procediment de les Administracions Públiques de Catalunya, les Bases d’execució del pressupost vigents de l’Ajuntament del Montmell  i l’altra legislació concordant.

El Montmell, setembre de 2020.
